Avainsanat

Tiivistelmä



Avainsanat

1. Yhteisön tavaramerkki - Yhteisön tavaramerkin määritelmä ja hankkiminen - Ehdottomat hylkäysperusteet - Tavaramerkit, jotka muodostuvat yksinomaan sellaisista merkeistä tai merkinnöistä, joita voidaan käyttää osoittamaan tavaran ominaisuuksia - Sanamerkki EuroHealth

(Neuvoston asetuksen N:o 40/94 7 artiklan 1 kohdan c alakohta)

2. Yhteisön tavaramerkki - Yhteisön tavaramerkin määritelmä ja hankkiminen - Merkin rekisteröinnin hakeminen samaan ryhmään kuuluville palveluille kokonaisuudessaan - Tutkijan hylkäämä hakemus - Ehdottomia hylkäysperusteita koskeva valituslautakunnan arviointi, joka kohdistuu palveluihin kokonaisuudessaan

(Neuvoston asetuksen N:o 40/94 7 artikla ja 38 artikla)

3. Yhteisön tavaramerkki - Yhteisön tavaramerkin määritelmä ja hankkiminen - Ehdottomat hylkäysperusteet - Merkin erottamiskyvyn puuttuminen ja merkin kuvailevuus - Itsenäinen analysoiminen

(Neuvoston asetuksen N:o 40/94 7 artiklan 1 kohdan b ja c alakohta)

Tiivistelmä

1. Kun kyse on sanamerkin EuroHealth rekisteröimisestä yhteisön tavaramerkiksi vakuutuspalveluihin kuuluvia palveluita varten sanaa EuroHealth voidaan käyttää kuvailtaessa englanninkielisellä Euroopan yhteisön alueella määrättyjä vakuutuspalveluita eli Euroopan laajuisesti tarjottavia sairausvakuutuspalveluita. Näin ollen sana EuroHealth voidaan kyseisessä kohderyhmässä välittömästi ja asiaa enemmän pohtimatta yhdistää konkreettisesti ja suoraan sairausvakuutuspalveluihin, jotka kuuluvat vakuutuspalveluihin. Siten sanamerkin EuroHealth rekisteröiminen vakuutuspalveluita varten voidaan evätä yhteisön tavaramerkistä annetun asetuksen N:o 40/94 7 artiklan 1 kohdan c alakohdan perusteella.

Kun kyse on tämän saman sanamerkin EuroHealth rekisteröimisestä rahataloudellisiin palveluihin kuuluvia palveluita varten, yhteys toisaalta merkin semanttisen sisällön, siis "terveys Euroopassa", ja toisaalta kyseessä olevien palveluiden välillä ei ole siinä määrin konkreettinen ja suora, että kohderyhmän kuluttajien voitaisiin katsoa tämän merkin perusteella pystyvän välittömästi yksilöimään nuo palvelut ja että merkillä näin ollen kuvailtaisiin kyseisiä palveluja. Siten sanamerkin EuroHealth ja kyseessä olevien rahataloudellisten palveluiden välillä oleva yhteys on liian epäselvä ja epämääräinen, jotta tapaukseen voitaisiin soveltaa asetuksen N:o 40/94 7 artiklan 1 kohdan c alakohtaa.

( ks. 26-27 ja 36-37 kohta )

2. Kun merkin rekisteröintiä yhteisön tavaramerkiksi on haettu kaikkia samaan ryhmään kuuluvia palveluita varten tekemättä eroa eri palvelujen välillä, sisämarkkinoiden harmonisointiviraston (tavaramerkit ja mallit) valituslautakunnan, johon on valitettu tutkijan päätöksestä olla rekisteröimättä merkkiä yhteisön tavaramerkistä annetun asetuksen N:o 40/94 38 artiklan nojalla, on otettava tutkinnan kohteeksi nämä palvelut kokonaisuudessaan.

( ks. 33 kohta )

3. Vaikka ne tekijät, joiden vuoksi yhteisön tavaramerkistä annetun asetuksen N:o 40/94 7 artiklan 1 kohdan b ja c alakohdassa säädettyä tavaramerkin rekisteröinnin kahta ehdotonta hylkäysperustetta eli merkin erottamiskyvyn puuttumista ja merkin kuvailevuutta sovelletaan, ovat tietyssä määrin samoja, näillä hylkäysperusteilla on kuitenkin oma soveltamisalansa ja näin ollen niitä täytyy analysoida itsenäisesti.

( ks. 48 kohta )